C 132/208
SK
Úradný vestník Európskej únie
24.3.2022
Štvrtok 7. októbra 2021
P.
keďže 30. septembra 2021 etiópske ministerstvo zahraničných vecí vyhlásilo sedem pracovníkov OSN (pracujúcich pre UNICEF, Úrad vysokého komisára OSN pre ľudské práva a UNOCHA) za nežiaduce osoby v Etiópii;
Q.
keďže v Tigraji a susedných regiónoch dochádzalo k občasným obmedzeniam a výpadkom internetu a telekomunikačných služieb; keďže boli napadnutí novinári a platnosť viacerých mediálnych licencií bola pozastavená, čo obmedzuje schopnosť monitorovať situáciu na mieste; keďže základné služby vrátane elektrickej energie a bankových služieb sú naďalej obmedzené;
R.
keďže súčasná nestabilita v Etiópii je výsledkom dlhej histórie etnického rozdelenia a etnického napätia;
S.
keďže jednota Etiópie ako mnohoetnického štátu má veľký význam pre stabilitu regiónu a afrického kontinentu ako celku;
T.
keďže Etiópia, ktorá má viac ako 110 miliónov obyvateľov a má strategickú polohu v blízkosti Afrického rohu, je kľúčovou krajinou afrického kontinentu a pre EÚ a jej členské štáty je potenciálnym partnerom strategického významu;
U.
keďže EÚ ako najväčší poskytovateľ humanitárnej pomoci na svete naďalej prejavuje solidaritu s tými, ktorí sú v núdzi, a to prostredníctvom svojho humanitárneho financovania; keďže od začiatku konfliktu v Etiópii EÚ naďalej dôsledne presadzovala úplný a neobmedzovaný prístup humanitárnej pomoci v súlade s medzinárodným humanitárnym právom;
V.
keďže v nedávno prijatom oznámení o humanitárnej činnosti EÚ sa predpokladá posilnenie procesov, v rámci ktorých je presadzovanie a uplatňovanie medzinárodného humanitárneho práva neustále stredobodom našej vonkajšej činnosti;
W. keďže Nástroj susedstva a rozvojovej a medzinárodnej spolupráce – Globálna Európa (NDICI – Globálna Európa) považuje ľudský rozvoj, správu vecí verejných a budovanie mieru v Etiópii za prioritné oblasti činnosti, pričom 65 % viacročného orientačného programu sa venuje týmto oblastiam; X.
keďže Komisia zahrnula do celkového humanitárneho financovania na podporu ľudí v núdzi v Etiópii vo výške 53,7 milióna EUR, ktoré bolo mobilizované a zmluvne dohodnuté už v roku 2021, humanitárne opatrenia v regiónoch Amhara a Afar v hodnote 5 miliónov EUR, aby riešila nedávny vývoj krízy; keďže sa zmobilizovalo 118 miliónov EUR na pomoc tigrajským a etiópskym utečencom v Sudáne; keďže v dôsledku prebiehajúceho konfliktu EÚ odložila vyplácanie rozpočtovej podpory Etiópii;
Y.
keďže v septembri 2021 sa EÚ pokúsila zorganizovať humanitárny nástupný most prostredníctvom Generálneho riaditeľstva Komisie pre civilnú ochranu a operácie humanitárnej pomoci EÚ (GR ECHO) s cieľom dodať naliehavo potrebný humanitárny tovar do regiónu Tigraj, ale čelila veľkým prekážkam etiópskej vlády; keďže v dôsledku toho sa uskutočnil len jeden let humanitárneho nástupného mosta EÚ a dodaná bola len malá časť humanitárneho nákladu;
Z.
keďže 21. júna 2021 EÚ vymenovala Annette Weberovú za novú osobitnú zástupkyňu EÚ pre Africký roh; keďže na základe mandátu PK/VP fínsky minister zahraničných vecí Pekka Haavisto navštívil región dvakrát začiatkom tohto roka, aby prediskutoval súčasnú krízu v Etiópii a jej regionálne dôsledky;
AA. keďže Africká únia 26. augusta 2021 vymenovala bývalého nigérijského prezidenta Oluseguna Obasanja za sprostredkovateľa pre tento konflikt; AB.
keďže v decembri 2018 nová vláda Etiópie zriadila etiópsku zmierovaciu komisiu a ministerstvo mieru; keďže obe inštitúcie doteraz v zložitom prostredí po ich vytvorení nesplnili svoje pôvodné mandáty na podporu mieru a predchádzanie ozbrojeným konfliktom v Etiópii a ich riešenie; AC. keďže počas prebiehajúceho konfliktu sa Etiópska strana prosperity pod vedením Abija Ahmeda vyhlásila za víťaza všeobecných volieb, ktoré niektoré opozičné strany bojkotovali a ktorých výsledok kritizovali; keďže v Tigraji neprebehol žiadny volebný proces; keďže EÚ nevyslala volebnú pozorovateľskú misiu;